མཛད་སྒོའི་ཐོག་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་བོད་མི་མང་སྤྱི་ལྷན་གྱི་གསུང་བཤད་སྒྲོག་སྦྱང་གནང་བའི་ནང་མང་གཙོའི་དུས་ཆེན་དང་འབྲེལ་ནས་གསུང་དོན་དུ་དེ་རིང་གི་ཉིན་མོ་འདི་ནི་སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གིས་བོད་མི་མང་ཚོགས་ལ་མང་གཙོའི་ལམ་ལུགས་གསོལ་བསྩལ་གནང་བར་བཀའ་དྲིན་རྗེས་དྲན་དང་བོད་ཀྱི་ལོ་རྒྱུས་ནང་ཉིན་མོ་གལ་ཆེན་ཞིག་ཆགས་ཡོད།དེ་ཡང་༸གོང་ས་༸སྐྱབས་མགོན་ཆེན་པོ་མཆོག་སྐུ་ན་ཕྲ་དུས་ནས་བོད་ཀྱི་སྤྱི་ཚོགས་ལམ་སྲོལ་ལ་དུས་དང་འཚམས་པའི་སྒྱུར་བཅོས་དགོས་གལ་གཟིགས་ཏེ་བོད་རྒྱལ་ཁབ་ཆེན་པོའི་ལུགས་གཉིས་ཀྱི་ཐུགས་འགན་བདག་གིར་བཞེས་རྗེས་ཕྱི་ལོ་༡༩༥༢ལོར་ལེགས་བཅོས་ལས་ཁུངས་ཟུར་འཛུགས་དང་།ཕྱི་ལོ་༡༩༥༤ལོའི་ལོ་མཇུག་ཏུ་ལྷ་སར་གྱོད་ཞིབ་ལས་ཁུངས་ཆེད་འཛུགས་མཛད་པ་སོགས་བོད་ཀྱི་ཆབ་སྲིད་ཀྱི་ལམ་ལུགས་རྙིང་པར་བཅོས་སྒྲིག་ཚུལ་བཞིན་མཛད་པའི་རྨད་བྱུང་ཐུགས་བསྐྱེད་ཟབ་མོའི་རླབས་ཆེན་མཛད་བཟང་རིམ་པར་བསྐྱངས་པའི་ཐུགས་རྗེའི་གཟི་བྱིན་ཁོ་ནས་བོད་འབངས་རྣམས་ལ་བདེ་སྐྱིད་རྫོགས་ལྡན་གྱི་སྤྱི་ཚོགས་ཤིག་བསྐྲུན་རྒྱུའི་ཐུགས་བརྩོན་ཆེ་བསྐྱེད་གནང་བཞིན་པའི་སྐབས།སྟབས་མ་ལེགས་པར་ཕྱི་ལོ་༡༩༤༩ལོར་ཙམ་ནས་འགོ་བཙུགས་པའི་རྒྱ་ནག་དམར་ཤོག་གི་དབང་ཤུགས་དང་དྲག་གནོན་བོད་ཁྱོན་ཡོངས་སུ་ཇེ་ཆེར་སོང་སྟེ་མཐར་བོད་ཆོས་ལྡན་གྱི་ཞིང་ཁམས་དེ་ཉིད་ཡོངས་སུ་བཙན་བཟུང་བྱས་ཏེ་ཕྱི་ལོ་༡༩༥༩ལོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་ནང་བཙན་བྱོལ་དུ་ཕེབས་དགོས་གྱུར་བ་དང་།གང་ཉིད་ཀྱི་ཞབས་རྗེས་སུ་བོད་མི་ཁྲི་ཚོ་བརྒྱད་ལྷག་བཙན་བྱོལ་དུ་འབྱོར།༸གོང་ས་མཆོག་རྒྱ་གར་དུ་ཞབས་སོར་འཁོད་མ་ཐག་ཐུགས་བསྐྱེད་དང་མཛད་འགན་ཆེ་བཞེས་ཀྱིས་རྒྱ་གར་ནང་བོད་ཕྱི་ནང་གཉིས་ཀྱི་ངོ་ཚབ་ཡོངས་སུ་མཚོན་པའི་བཙན་བྱོལ་བོད་གཞུང་གི་སྒྲིག་འཛུགས་རྟེན་གཞི་གསར་འཛུགས་གནང་བ་དང་།རིམ་གྱིས་ཆབ་སྲིད་ཀྱི་ལམ་ལུགས་དེང་གི་མང་གཙོའི་ལམ་ལུགས་ལ་བསྒྱུར་གནང་མཛད་དེ་བོད་མི་མང་ཚོགས་ལ་ཡིད་ཆེས་བློས་མངགས་ཀྱིས་མང་གཙོ་གསོལ་རས་གནང་སྟེ་ཕྱི་ལོ་༡༩༦༠ཟླ་༩ཚེས་༢ཉིན་ཆོས་ལུགས་དང་ཆོལ་ཁའི་བོད་མི་མང་སྤྱི་འཐུས་སྐབས་དང་པོས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཞལ་སྔར་མཇལ་ཕྱག་དམ་འབུལ་ཞུས་པ་ནས་བོད་མིའི་མང་གཙོའི་ལམ་ལུགས་འདི་ཐོག་མར་དབུ་བརྙེས་པ་ཞིག་ཡིན།ཞེས་གསུངས་སོང་།